
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. június 20-án tartandó munkaterv szerinti ülésére

11. napirendhez

Tárgy: Tápió-vidéki Többcélú Kistérségi Társulás társulási megállapodásának felmondása
Tisztelt Képviselő-testület!

Állásfoglalás jelleggel a Képviselő-testület márciusi ülésén már kinyilvánította, hogy 2014-ben már egy, a Tápió-vidéki Többcélú Kistérségi Társulásnál szűkebb körű társulás (pl. a CSASE) keretében kívánja megoldani a házi segítségnyújtás feladatát.

Ennek egyik feltétele azonban, hogy év végére, vagyis 2013. december 31-ével felmondásra kerüljön a kistérségi társulással fennálló társulási megállapodás, és mivel a felmondási idő 6 hónap, legkésőbb június 30-ig erről döntenünk kell.

A feladat átvállalásról jelenleg is folynak a tárgyalások a CSASE Társulás keretén belül, melynek következő ülése június 19-én lesz, így a testületi ülésen annak eredményéről már beszámolhatunk majd.
A kistérségi társulás által ellátott három feladat sorsa a következők szerint alakulna:

Házi segítségnyújtás

A házi segítségnyújtás támogatása a Költségvetési törvény szerint 145.000 Ft/fő/év. A támogatás a települési önkormányzatot a házi segítségnyújtás keretében ellátott személyek száma szerint illeti meg. 

Amennyiben a házi segítségnyújtás feladatának ellátásáról - a Kiegészítő szabályoknak megfelelő - társulás gondoskodik, úgy az ellátottak után a fajlagos összeg 130 %-a igényelhető.
A vonatkozó szociális rendelet szerint egy gondozó legfeljebb 9 ellátottat gondozhat, illetőleg társulási szinten számolnunk kell egy szakmai vezetővel, aki egyben a helyettesítést is elláthatja szükség esetén. 

Ezen alapadatok alapján a településünkre eső bevételek és kiadások megközelítőleg a következők szerint alakulnak:
	BEVÉTELEK
	 
	KIADÁSOK

	Ellátottak száma (fő)
	10
	
	Gondozói létszám (9fő/1fő+helyettes, fő)
	1,25

	Normatíva (Ft/fő/év)
	145 000
	
	Bruttó bér (Ft/fő/hó)
	114 000

	Társulás miatti többlet (Ft/fő/év)
	43 500
	
	Járulék (Ft/fő/hó)
	30 780

	Éves normatíva bevétel (Ft)
	1 885 000
	
	Éves személyi jellegű kiadás (Ft)
	2 171 700

	Térítési díj (átlag Ft/fő/hó)
	5 000
	
	Dologi költség (átlag Ft/fő/hó)
	20 000

	Éves térítési díj bevétel (Ft)
	600 000
	
	Éves dologi kiadás (Ft)
	300 000

	ÖSSZES BEVÉTEL (Ft/év)
	2 485 000
	
	ÖSSZES KIADÁS (Ft/év)
	2 471 700


Az emelt társulási normatívát figyelembe véve, viszonylag nagyvonalú számítással láthatólag nem jár az önkormányzatnak pluszköltséggel a feladat, de vélhetően a számok pontosítását követően sem várható számottevő befizetési kötelezettség.

Ennek alapján mindenképpen javasolt a kisebb társulásban történő feladatellátás, hiszen a kistérségi társulás keretében a munkaszervezetet is finanszíroznunk kellene, ami nagy érvágást jelentene. 
Orvosi ügyeleti ellátás
A kistérségi társulás által az International Ambulance Service Kft.-vel kötött feladat-ellátási megállapodás 2015. december 31-ig szól, azonban semmi akadálya annak, hogy a kistérségi társulásból kiváló önkormányzatok önálló szerződő félként kerüljenek bele a szerződésbe. Minden ellenkező híreszteléssel ellentétben ez ellen a szolgáltató sem emelt semmiféle kifogást. E feladat finanszírozása teljes egészében OEP finanszírozásból történik.
Belső ellenőrzés
A belső ellenőrzésre eddig sem volt támogatás, így abban csak annyi előnyünk volt, hogy a kistérség útján közösen kértünk árajánlatot, azonban álláspontunk szerint önállóan is el fogjuk tudni látni ugyanazon az áron a feladatot, illetőleg a kisebb társulás keretében is mód lehet arra, hogy közösen kérjünk árajánlatot.
Mindezek alapján kérem a Képviselő-testület szíves döntését a kistérségi társulási megállapodás felmondásáról.

…/2013. (VI. 20.) ÖKT határozati javaslat

Sülysáp Nagyközség Önkormányzatának Képviselő-testülete úgy dönt, hogy a Tápió-vidéki Többcélú Kistérségi Társulásra vonatkozó társulási megállapodást 2013. december 31-ei hatállyal felmondja.  
Határidő: azonnal
Felelős: polgármester

Sülysáp, 2013. június 13.

Horinka László s.k.

